231 A bethleni Bethlen család (ez nem azonos Bethlen Gábor fejedelem családjával) Erdély egyik legjelentősebb főúri családja. Első ismert tagját 12. századi oklevelek említik. A 16. század elején – elsősorban a Mátyás király mellett magas tisztségeket betöltő Bethlen Miklós birtokszerző tevékenysége folytán – a család hatalmas birtoktestek ura. Politikai szerephez a 16. század folyamán, Erdély és Magyarország szétválása után jutnak a Bethlenek; a 17. században válnak az ország egyik vezető családjává. Az évszázadok során a család két ágra szakadt; az egyiknek fő képviselői a 17. században Farkas, Gergely és Elek; a másik ágból származik János és fia, Miklós. A családi birtokok az idők folyamán szétaprózódtak. Bár Bethlen János még Erdély egyik leggazdagabb főura, mikor birtokait három fia közt szétosztja (igaz, hogy második házasságából származó Sámuel fiának kedvez), viszonylag csekély birtokrészek jutnak Miklósnak, aki fejedelmi adományok kieszközlésével, pereskedéssel, zálogbavétellel gyarapítja birtokait, készpénzjövedelemre pedig kereskedés útján tesz szert.

Bethlen szűkebb rokonságának az emlékiratban említett tagjai: (A nevek melletti évszám az elhalálozás éve.)