840 Ezeknek a vallomását fogadjuk-e el annyi gróf, báró, nemes és lovag hite ellen, akik ezeket hazug és hitszegő esküvéssel győzik meg. Ezek az emberek csak beszédre és ábrázatra különböznek az állatoktól; de milyenek voltak a fejedelmeitek, főuraitok, papjaitok, miért nem tanították őket? Bizony a mi jezsuitáink így meg úgy tanítottak stb. Elfortyana a lelkem, s mondám: Bizony a miéink rosszul tették, hogy ezeknek tanítását elhanyagolták, de rosszabbul tesznek a tiéitek, akik a Szentírástól a nemeseket is eltiltják, és a világiak egész vallása ebből áll: tudja az egyház, tudja a pápa; ezek a görög szertartású parlagi emberek ebben megegyeznek veletek: tudja a pópa; de a protestánsok között a parasztokat is másképpen találod. Hány ezer van köztetek is ugyanilyen bárdolatlan? És én mégis azt hiszem, és tapasztaltam is, hogy ezek az egyszerű emberek inkább félik Istent az esküvésben, mint sok tanult és nemes ember, különösen, akinek alapelve az: eretnekeknek adott hitet nem kell megtartani.